Alex Ahrendtsen (DF), 2024-02-20:
Dansk Folkeparti har jo sit eget forslag til vedtagelse, og jeg skal derfor på vegne af Dansk Folkeparti fremsætte følgende: Forslag til vedtagelse
»Folketinget forventer, at det er lærerens kompetence til at undervise, der er udgangspunktet for undervisningen.
Derfor er det beklageligt, at elever har for stor indflydelse på undervisningen og læringsmiljøet i grundskolen, eksempelvis gennem utilpasset og uhensigtsmæssig adfærd, som forstyrrer undervisningen.
Dette resulterer i en ustruktureret undervisning og underminerer lærerens autoritet og evne til at undervise.
Fokus bør være på at etablere klare rammer for undervisningen og sikre, at lærerne har de nødvendige værktøjer til rådighed til at håndhæve de rammer, som er så afgørende for et trygt læringsmiljø.
Dette inkluderer også muligheden for at sanktionere elever, der bryder reglerne, for at opretholde et respektfuldt læringsmiljø.
Elever i grundskolen skal kun inddrages på lærerens foranledning.
Tak, formand.
Jeg og Dansk Folkeparti er nok på nogle områder et andet sted end mine ærede kolleger.
Det er det f.eks. i elevråd.
Det giver god mening, at man har et elevråd på en skole.
De lærer, hvordan et råd fungerer, hvordan man bliver valgt til det, og hvordan man stiller op.
Dernæst er det jo oplagt, at man bliver inddraget i undervisningen, især hvis læreren er god til at motivere eleverne, for så bliver de jo en del af undervisningen.
Man lærer også mere, når man er inddraget.
Det giver jo næsten sig selv.
Alt dette er godt nok, men resten er de voksnes ansvar – og »de voksne« vil sige skolelederen, læreren, pædagogen og resten af skolens personale, som jo også opfylder en pædagogisk funktion, f.eks. hvis man har det, der svarer til en gammeldags pedel og et rengøringspersonale, hvis man skulle være så heldig at gå på en skole, hvor der er sådan noget.
Det, der er de voksnes ansvar, er at skabe rammer, regler og regelmæssighed.
Det er at være en myndighed, en myndig voksen.
Det er at skabe disciplin og at skabe ro og sørge for, at der bliver afholdt prøver, uddelt karakterer og gennemført test.
Det er de voksnes ansvar.
De voksne ved bedre.
Skolelederen ved bedre, fordi han er leder.
Læreren ved bedre, fordi han er uddannet til at undervise børnene.
Det er hans eller hendes opgave at formidle det til elever, som ikke selv ved det.
Elevens opgave er så at tage imod efter anvisning fra forældrene.
Gør du ikke det, bliver vi sure og vrede, og så siger vi til læreren, at du skal have en eftersidning.
Hvorfor er det så vigtigt at få sagt i dag?
Vi er jo i disse år vidner til et forfald ude på skolerne.
Borup Skole, Munkevængets Skole og Agedrup Skole er bare toppen af isbjerget med vold og, som det værste, seksuelle krænkelser.
Vi skal tilbage til den tyske romantik, hvor man opdagede barnet og opdagede, hvor vigtig legen var.
Det var en vigtig opdagelse.
Problemet er, at det i har udartet sig til i dag, hvor den voksne er trådt tilbage og hvor barnet er kommet frem, men barnet kan ikke håndtere det.
Ofte har børn brug for rammer og regler.
Det giver struktur; det giver sikkerhed.
Mange voksne træder af forskellige årsager tilbage fra at være myndige, også fordi der ofte er problemer forbundet med at være det.
Der er det Dansk Folkepartis, Folketingets og regeringens opgave at sørge for, at den voksne træder frem igen.
Og vi voksne skal have støtte fra Skolelederforeningen, Danmarks Lærerforeningen og også fra pædagogerne og deres fagforening, så vi atter bliver myndige voksne, der tager ansvaret på os for at opdrage, for at undervise og for at retlede og vejlede vore børn i den rigtige retning.
For på de skoler, hvor den voksne ikke er myndig og sætter rammer og strukturer, udarter det sig, og i de værste tilfælde bliver det Darwins skole.
Det skal stoppe nu, og jeg forventer, at ministeren fremlægger planer for, hvordan vi kan ændre det.
Dansk Folkeparti har kæmpet i 10 år for at få skærpet ordensbekendtgørelsen.
Det vil vi fortsætte med.
Vi har lagt det frem og ind i forhandlingerne, uanset at der har været disse sager.
Det er den ene ting.
Så forventer vi også som den anden ting, at man ude på skolerne ændrer kulturen, så man fremover er myndige voksne ansvarlige pædagoger, ledere og skoleledere.
Tak for ordet.